O ai sintût a dî che al à di tornâ, che al vignarà jù une altre volte. Inte glorie par judicâ i vîfs e i muarts.
Ma cuant?
Sevêr al veve clamât Remo muradôr par fâ il marcjepîts gnûf, sì, sì, intune dì o fasìn dut, o ai za lis misuris, doman o rivìn adore e vie dute une tirade, o lin indevant, cence gustâ, fin che no vin finît. A vignaran salacor trê, trê e mieze, ma cuissà? se dut al va ben, ancje prime. Al veve presse di finî, Remo, che al veve i biliets pe partide dal Udin, a siet. Metìn di finî a cuatri, di mal che e vadi, une biele lavade, pronts in machine e vie.
Il marcjepîts al jere lunc un biel toc, ma Remo al veve fat ben i conts: a nûf finît di armâ, a dîs e mieze gjetât il prin toc, a undis e mieze finît di caletâ, a une gjetât chel altri toc, a dôs finît di caletâ dut, in ordin. E restave une ore, o parfin dôs, di vanzum, guai un scûr in bande.
E il scûr velu li che al jere pront a vignî a rompi lis citis. Un burlaç al tacave a prontâsi za tor undis. No sta fâmi il mone, vuê, eh! siôr timp! No, no nol ven par ca, bon di chel!
Però, però cumò nol tachie a zirâsi, ce intenzions âstu can dal osti di un timp?!
Svelts, taponâ cui nylons chel toc za fat, che la ploie no vedi di lavâ vie il ciment fresc. E ve che une mieze ore la pierdin!
Ma nol tornie a zirâsi di chê altre bande, cumò chel sacrabolt! Tire vie i nylons che no coventin plui, veh! Parfin un tichinin di soreli, cumò! Dai che i le fasìn, parin jù un tai a la svelte e vie che a trê o vin finît.
Gjetât chel altri toc, gjetât scuasi dut, ancjemò dîs minuts, ultime bitumiere… nol tachie a gotâ ploie?! Taponâ, taponâ svelts che nus ruvine dut!
E spietâ che al fermi. Fermial? Fermial chel osteât di timp? Nus lassial finî? Che aromai o vin pierdudis salacor parfin dos oris e la partide… cuissà!
Ma velu che al ferme. Veh parfin un altri rai di soreli. Distapone svelt, par che al si sui, e puarte dongje, che scuasi al è finît.
Cuant che la ultime cariole e je par strucjâsi dentri inte armidure e che dut il ciment gnûf al è distaponât, propi in chel….velu che al ven jù il diluvi universal!
Remo al cor cui nylons, ma al è dibant, cun chel aiaron.
Alore Remo al spessee a sgarfâ intes sachetis e intai sachetins, par tirâ fûr cualchi croste adate a la circostanzie, ma al è dibant ancje chel tentatîf, che lis blestemis plui penzis lis à bielzà consumadis dutis cun chel ven no ven, tapone, distapone, gjete, suie, bagne, messede. I reste dome cualchi gjaculatorie cence gnarf!
E alore…. – Ven jù – i sberle a Chel lassù, cul nivel in man, imbrancât tant che une matarusse – Ven jù, ven jù, po!
No sai a dîus se al è vignût. I volarès domandâi a Remo. Ma cui lu frontie cumò! Tu ti scotis ancje dome a cjalâlu!
di Laurin Zuan Nardin
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn